Filmske projekcije za srednjoškolce

Dani medijske pismenosti (od 8. do 12. travnja) obilježeni su u Srednjoj školi Marka Marulića različitim aktivnostima. Između ostaloga, u suradnji s Pučkim otvorenim učilištem za naše je učenike organizirano gledanje domaćih kratkometražnih filmova. U pratnji nastavnica Hrvatskoga jezika – Željke Orban, Sanje Mrzljak Jovanić i Valerije Ivanac-Jelenčić – učenici prvih i drugih razreda gimnazije i ekonomije gledali su u slatinskom Kinu odabrane kratkometražne filmove.

Srednjoškolski program čine sljedeći filmovi: humorna drama koja se odvija na roditeljskom sastanku, ***Ne pričamo o vama nego o djeci***  Luke Rukavine (ADU), biografski dokumentarac  ***Srećko Kramp – skica za portret*** Višnje Vukašinović (KKZ), ekperimentalni film  ***Kartograf***  Darije Blažević (KKZ), zatim montažna zavrzlama ***Cijena tišine***, još jedan film nastao na `Školi medijske kulture ‘Dr. Ante Peterlić’ (HFS), te slapstick-komedija ***Rođendan*** Petra Oreškovića (ADU).